SK Úradný vestník Európskej únie C 197/14

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 197/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„COLLINE PONTINE“

ES č.: IT-PDO-0005-0499-28.09.2005

CHOP ( X ) CHZO ( )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Ministero delle Politiche Agricole e Forestali Adresa: Via XX Settembre 20 00187 Roma RM ITALIA Tel. +39 0646655104 Fax +39 0646655306 E-mail: saco7@politicheagricole.it

2. Skupina žiadateľa:

Názov: Associazione Provinciale Produttori Olivicoli di Latina Adresa: Via Don Minzoni 04100 Latina LT ITALIA Tel. +39 0773668957 Fax +39 0773668957 E-mail: aspollatina@libero.it Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.5 – Oleje a tuky – Extra panenský olivový olej

4. Špecifikácia:

[zhrnutie požiadaviek podľa článku 4 ods. 2 nariadenia (ES) č. 510/2006]

4.1. Názov:

„Colline Pontine“

4.2. Opis:

Extra panenský olivový olej s nasledujúcimi fyzikálno-chemickými vlastnosťami:

CHEMICKO-FYZIKÁLNE HODNOTENIE Celková kyslosť vyjadrená ako obsah kyseliny olejovej je nižšia ako 0,6 gramu na 100 gramov oleja alebo sa rovná tejto hodnote. Index peroxidov je 12 alebo menej. Hodnota polyfenolu je vyššia ako 100 mg/kg. Obsah kyseliny olejovej je 72 % alebo viac.

ORGANOLEPTICKÝ PROFIL: intenzívna zelená až žltá farba so zlatým odleskom. Farbu ovplyvňuje obdobie, počas ktorého sa olivy odrody Itrana zberajú, a ktoré môže v závislosti od postupného dozrievania plodu začať v novembri a trvať až do 31. januára nasledujúceho roka. Táto vlastnosť odrody umožňuje pestovateľom a spracovateľom extra panenského olivového oleja „Colline Pontine“ naplánovať zber olív na základe rôznych sezónnych faktorov (poveternostné podmienky, množstvo plodov na olivovníkoch atď.). Extra panenský olivový olej „Colline Pontine“ má strednú až intenzívnu ovocnú arómu zelených olív s jemným náznakom mandlí a typických voňavých bylinných tónov. Typickou je preň vôňa (zelených) rajčín, jemne až stredne horká a pikantná. ORGANOLEPTICKÉ VLASTNOSTI MEDIÁN Defekty 0 Ovocná chuť olív 4 – 7 Horkosť 3 – 5 Pikantnosť 3 – 5 Aróma rajčín 3 – 6

Extra panenský olivový olej s CHOP „Colline Pontine“ sa získava z týchto odrôd olív:

— „Itrana“, od 50 % do 100 %,

— „Frantoio“ a „Leccino“, do 50 %,

— iné odrody, maximálne 10 %.

4.3. Zemepisná oblasť:

Oblasť výroby oleja „Colline Pontine“ s chráneným označením pôvodu zahŕňa správne oblasti týchto obcí provincie Latina v regióne Lazio:

Aprilia, Bassiano, Campodimele, Castelforte, Cisterna di Latina, Cori, Fondi, Formia, Itri, Lenola, Maenza, Minturno, Monte San Biagio, Norma, Priverno, Prossedi, Roccagorga, Rocca Massima, Roccasecca dei Volsci, Santi Cosma e Damiano, Sermoneta, Sezze, Sonnino, Spigno Saturnia a Terracina.

4.4. Dôkaz o pôvode:

Každá etapa vo výrobnom procese sa musí monitorovať a zo vstupov a výstupov sa urobí záznam. Týmto postupom a zaznamenávaním katastrálnych parciel, na ktorých sa odroda pestuje, ako aj pestovateľov, lisovačov a plničov fliaš na zoznamy, ktoré uchováva kontrolný orgán, a oznamovaním vyrobeného množstva kontrolnému orgánu sa zaručí vysledovateľnosť výrobku. Všetky fyzické aj právnické osoby, ktorých meno sa nachádza na týchto zoznamoch, podliehajú kontrole kontrolného orgánu podľa podmienok špecifikácie a príslušného plánu monitorovania.

4.5. Spôsob výroby:

V špecifikácii výrobku sa okrem iného uvádza, že na obrábanie pôdy sa využíva povrchová mechanická práca, ktorá sa osvedčila aj na odstraňovanie buriny. Zelený porast je povolený. Povolené je aj chemické odburiňovanie. Ochrana zdravia rastlín sa musí vykonávať v súlade s riadenými metódami na znižovanie škodcov s cieľom znížiť na minimum alebo odstrániť zvyšky prostriedkov proti škodcom na olivách. Produkcia nesmie presahovať 100 kg na jeden olivovník. Olivy sa musia zberať manuálne alebo mechanicky tak, aby plody počas zberu neležali na zemi. Vo všetkých prípadoch sa musia použiť siete a zbieranie olív, ktoré prirodzene spadli zo stromu, je zakázané. Zber plodov prebieha od obdobia, keď začínajú zrieť, a končí sa 31. januára. Používanie chemických prostriedkov, ktoré spôsobujú oddelenie plodu alebo tento proces uľahčujú, je zakázané. Na transport olív sa musia používať perforované a umývateľné kontajnery. Používanie nerezovej ocele alebo iných umývateľných materiálov určených na potraviny je povolené za predpokladu, že olivy umiestnené v týchto kontajneroch sa spracujú ešte v ten istý deň. Vo všetkých prípadoch sa olivy musia zomlieť do 48 hodín od zberu. Používanie chemických a/alebo biologických pomocných látok a mechanických pomocných látok (mastenec) je prísne zakázané; získavanie oleja je povolené len mechanickými a fyzickými procesmi, pomocou ktorých sa vyrába olej s čo najvernejšie zachovanými špecifickými vlastnosťami. Od olív sa oddelia listy a olivy sa umyjú, aby sa odstránili všetky zvyšky prostriedkov proti škodcom alebo cudzorodé látky. Môžu sa používať len také mechanické a fyzické procesy, pomocou ktorých vzniká olej so zachovanými osobitnými vlastnosťami pôvodných plodov. Olivová masa sa môže lisovať najviac 50 minút pri maximálnej teplote 33 °C. Spôsob spracovania známy ako „ripasso“ je zakázaný. Počas procesu extrakcie je tiež zakázané používať prostriedky s chemickým alebo biologickým účinkom a mastenec. Produkcia oleja nesmie presiahnuť 27 % hmotnosti olív. Získavanie extra panenského olivového oleja s chráneným označením pôvodu „Colline Pontine“ organickou metódou je povolené. Nádoby, do ktorých sa plní extra panenský olivový olej s chráneným označením pôvodu určený na spotrebu, musia byť z tmavého skla, keramiky alebo nerezovej ocele, musia mať zloženie určené zákonom a označenie opísané ďalej. Ich maximálny objem nesmie presiahnuť 5 litrov. Plnenie do jednotlivých vreciek z hliníkovej fólie a vhodných syntetických materiálov s objemom 10 ml, ktoré povoľuje zákon, je povolené a vzťahujú sa naň platné nariadenia. Musí byť na nich uvedené sériové číslo, ktoré priradí kontrolný orgán. Pestovanie olivovníkov, ako aj extrakcia a plnenie fliaš extra panenským olivovým olejom s chráneným označením pôvodu „Colline Pontine“, sa musí vykonávať v oblasti výroby uvedenej v bode 4.3., aby sa odstránilo riziko zhoršenia organoleptickej kvality v procese extrakcie, skladovania a certifikácie extra panenského olivového oleja „Colline Pontine“. Riziko zhoršenia kvality produktu spôsobené prípadným vystavením svetlu, teplu a kyslíku vo vzduchu sa podstatne zvyšuje pri preprave z oblasti výroby.

4.6. Súvislosť:

Extra panenský olivový olej s chráneným označením pôvodu „Colline Pontine“ má typické charakteristiky a vlastnosti, ktoré pochádzajú z osobitných charakteristických znakov oblasti a najmä odrody „Itrana“, ktorá sa nikde inde nepestuje v takom množstve a ktorá, keď sa pestuje v oblasti uvedenej v bode 4.3., nadobúda osobitné kvalitatívne vlastnosti, čím extra panenskému olivovému oleju „Colline Pontine“ dodáva výraznú a charakteristickú organoleptickú príchuť.

Extra panenský olivový olej „Colline Pontine“ možno súhrnne charakterizovať pojmom „harmonický“, a to vďaka výnimočne priaznivej synergii, kvalite a homogénnosti jeho vlastností. Z tohto dôvodu si olej obľúbili mnohí spotrebitelia.

Čo sa týka oblasti výroby uvedenej v bode 4.3., zloženie pôdy je väčšinou kompaktné, geologicky ju tvorí vápenec z vrchnej kriedy. Táto pôda, ktorá má často tenkú obrábateľnú vrstvu, je vysoko priepustná a väčšiu časť roka suchá. Táto oblasť sa nachádza v stredomorskom podnebí s miernymi zimnými teplotami, ktoré len zriedka klesnú pod nulu. Pestovanie olivovníkov prevažuje na kopcoch provincie Pontina a pokračuje takmer neprerušene smerom na juhovýchod od obcí Rocca Massima a Cori až po obce Minturno a Castelforte až na hranicu provincie Neapol.

Odroda olív Itrana, známa aj ako Oliva di Gaeta, Trana, Oliva Grossa alebo Cicerone, si v oblasti výroby extra panenského olivového oleja „Colline Pontine“ drží absolútne prvenstvo, pričom predstavuje 70 % pestovaných stromov. Medzi odrodou Itrana a oblasťou uvedenou v bode 4.3. existuje osobitné a jedinečné spojenie. Alternatívny názov Oliva di Gaeta prezrádza starodávny pôvod pestovania tejto odrody, ktorá sa rozšírila z oblasti v okolí obcí Gaeta, Itri a Formia do Pápežského štátu a neskôr na celú pahorkatú a hornatú oblasť provincie Pontina. Postupné šírenie olivovej odrody Itrana je preto výsledkom stáročí jej pestovania. Keďže časť vyrobeného produktu (oliva di Gaeta) sa stáročia využívala a oceňovala aj pri stolovaní, Itrana sa takisto lisuje na stolový olej. Čo sa týka poľnohospodárskych postupov, zber olív sa koná veľmi neskoro, a to najmä pre postupné zrenie plodov.

Charakteristické vlastnosti – vyváženosť a harmóniu – dodávajú extra panenskému olivovému oleju „Colline Pontine“ pôda, poloha väčšiny hájov, podnebie a použité zloženie odrôd. Odroda Itrana pestovaná v iných talianskych oblastiach pestovania olív dodáva oleju odlišný obsah kyslosti a polyfenolu, ako aj odlišné hodnoty trpkosti a pikantnosti, ako to vyplynulo aj z nedávnych štúdií uskutočnených agentúrou Arsial Lazio v regióne Lazio v inštitúte ISOL (Istituto Sperimentale per l’Olivicoltura Sez. di Spoleto – Experimentálny inštitút pre pestovanie olivovníkov, oblasť Spoleto) a na rímskej univerzite „La Sapienza“ v rámci regionálneho programu na zlepšenie kvality olív, ktoré financovala Európska únia na základe nariadenia (ES) č. 2407/2001.

Extra panenský olivový olej „Colline Pontine“ má bylinnú, ovocnú príchuť premenlivej intenzity s dokonalou vyváženosťou trpkosti a pikantnosti a jedinečnou arómou zelených rajčín, ktorú nenájdete v olejoch ostatných oblastí, či už blízkych alebo vzdialených.

Vďaka týmto vlastnostiam získal od roku 1872 niekoľko najprestížnejších národných aj medzinárodných cien za kvalitu, čo potvrdzujú aj mnohé existujúce historické záznamy. Pôda, podnebie a použité odrody dodávajú tomuto oleju harmonickú kombináciu organoleptických vlastností, čím sa stáva jedinečným. V provincii Pontina a najmä v olivových hájoch na úpätí hôr, kde sa oblasť produkcie nachádza, je pestovanie olivovníkov úzko spojené so spoločenskou štruktúrou až do tej miery, že po stáročia určovalo vývoj tohto územia, a tým aj život obyvateľstva, čo ovplyvnilo hospodárstvo tejto oblasti, ktoré je založené takmer výlučne na pestovaní olivovníkov. Podnebie je mierne a vhodné pre olivovníky; krajina v oblasti výroby je hornatá, alebo ju tvoria úpätia hôr s kamenistou až skalnatou či sypkou pôdou, a na jej pozadí sa vypínajú pohoria Lepini, Ausoni a Aurunci. Celé územie je situované juhozápadne smerom k moru. Horský systém tvoria terasovité svahy zvažujúce sa k moru v dĺžke asi 100 km, a preto predstavuje jednu z najväčších geograficky ucelených oblastí v Taliansku. Po stáročia boli olivové háje charakterizované silným zastúpením odrody „Itrana“, ktorú môžeme nájsť v celom regióne Lazio, no dominantná je len v provincii Latina (v olivových hájoch obcí Sonnino a Itri predstavuje 90 % stromov). Stromom sa tu dobre darí, hoci pôda nie je veľmi vhodná vzhľadom na prudké svahy.

Pápežský štát, ktorý sa venoval najmä problematike močiarov, zaručil prostredníctvom ediktu, ktorý sa uchoval v historických archívoch provincie Latina, platbu 10 eskudov za každých 100 úradne zaznamenaných olivovníkov, takže v roku 1786 boli olivovníky vysadené na 48 901 hektároch pôdy. V pozemkovej knihe z 18. storočia je takisto potvrdené rozšírené pestovanie olivovníkov. Taliansky štát vždy oceňoval miestne pestovanie olivovníkov, preto ich chránil pred nestálosťou trhu a zabezpečoval zastúpenie tohto produktu na rôznych trhoch. Počas obdobia rekultivácie pozemkov sa aj naďalej propagoval olej vyrábaný na tomto území, a to aj na rôznych výstavách, zatiaľ čo počas obdobia hospodárskej sebestačnosti sa napriek nedostatočne intenzívnemu medzinárodnému obchodovaniu rozhodlo o investovaní do pestovania olivovníkov pomocou najmodernejších postupov, ktoré šírili tzv. „Cattedre“, kočovní odborníci na poľnohospodárstvo v tom období.

4.7. Kontrolný orgán:

Uvedený kontrolný orgán je súkromným orgánom.

Názov: 3A-PTA Adresa: Fraz. Pantalla 06050 Todi PG ITALIA Tel. +39 07589572224 Fax +39 0758957257 E-mail: certificazione@parco3a.org webová stránka: http://www.parco3a.org

4.8. Označenie:

Všetky nádoby musia mať systém uzatvárania, ktorý sa po prvom použití poruší. Názov „Colline Pontine“, chránené označenie pôvodu, musí byť uvedený nezmazateľnými veľkými písmenami, a to farbou, ktorá sa bude výrazne odlišovať od farieb etikety tak, aby ho bolo možné jasne odlíšiť od všetkých ostatných informácií na etikete. Označenie musí obsahovať slová „Colline Pontine“ napísané písmenami, ktoré budú väčšie ako všetky ostatné písmená použité na etikete a na zadnej etikete. Slová „D.O.P. denominazione d’origine protetta“ sa musia nachádzať hneď pod zemepisným názvom „Colline Pontine“ a musia byť napísané písmom rovnakej veľkosti ako názov. Názvy, obchodné názvy, značky atď. sa môžu pravdivo uvádzať za predpokladu, že nemajú žiadny pochvalný význam a nemôžu spotrebiteľa uviesť do omylu. Používanie názvov hospodárstiev, fariem, statkov a ich geografickej polohy, ako aj odkazy na balenie na mieste výroby olivového oleja alebo v priestoroch asociácie hospodárstiev vyrábajúcich olivový olej alebo v podnikoch na výrobu olivového oleja nachádzajúcich sa v oblasti výroby, je povolené len v prípade, že výrobok bol vyrobený výlučne z olív zberaných v olivových hájoch patriacich do tohto hospodárstva alebo podniku. Rok, v ktorom sa olivy vypestovali, sa musí uvádzať na prednej etikete. Zmienka o organickej výrobe oleja na etikete sa povoľuje. Logo s označením „Colline Pontine“, ktorého vlastnosti a kolorimetrické ukazovatele sú podrobne opísané v špecifikácii výrobku, tvorí pohľad na tri žlté dórske stĺpy a sivozelenú olivovú vetvičku nad nimi, ktorá je dlhšia ako kolonáda, na pozadí kopcov, kruhovito obklopených označením „Colline Pontine“. Tento obrázok odkazuje na predrománsku civilizáciu a na postupnosť troch pohorí Lepini, Ausoni a Aurunci. Logo nemusí byť súčasťou etikety za predpokladu, že sa bude nachádzať na rovnakej strane balenia ako etiketa.